朴槿惠

朴槿惠係大韓民國第18任總統，亦係大韓民國史上第一個女總統、第一個被彈劾落台嘅總統、已故前總統朴正熙大女。

早年生活同教育 
朴槿惠喺大邱市出世，阿爸係韓國第五至第九任總統朴正熙，阿媽陸英修，有一個妹朴槿令同一個細佬朴志晚。1953年，朴家搬去漢城住。朴槿惠後來就讀獎忠小學校。1961年，5·16軍事政變成功，朴正熙成為大韓民國總統，嗰時朴槿惠9歲。1967年喺漢城聖心中學校畢業；1970年喺聖心高等學校畢業；1974年西江大學電子工程系畢業。朴槿惠亦曾於法國的格勒諾布爾大學進修，後來因為阿媽逝世而離開法國。1973年至1980年，朴槿惠係韓國女童軍名譽總裁。朴槿惠喺1987年獲台灣嘅中國文化大學頒發榮譽博士學位，並喺該校研修過「最高產業戰略課程」。2008年，朴槿惠亦獲釜慶大學同埋韓國科學技術院分別頒贈榮譽博士學位，2010年更喺母校西江大學取得榮譽博士頭銜。

朴槿惠精通漢語，鍾意中國哲學，馮友蘭著作《中國哲學史》對佢有刻骨銘心嘅影響。

雙親先後遇刺 
1974年8月15號，北韓指使日裔北韓藉殺手文世光，喺韓國國立劇場行刺時任總統夫人陸英修。陸英修中槍身亡，終年49歲。身為大女嘅朴槿惠由法國趕返韓國，臨時充當第一夫人角色。

1979年10月26號，時任總統朴正熙亦俾中央情報部長官金載圭刺殺身亡，終年62歲，令顯赫嘅第一家庭蒙上陰影，朴槿惠心靈受重創。當時，反對派話佢哋曾經俾朴正熙政府強行收押，批評政府將經濟發展放喺人權之上。

2007年，朴槿惠對當年社會活動分子遭到不良對待，表示遺憾。

政治生涯 
 1982年，朴槿惠任韓國嶺南大學理事長。
 1998年，首次當選國會議員，立即出任大國家黨副總裁。
 2004年至2006年，佢出任大國家黨代表。
 2006年5月20號，朴槿惠喺首爾參加大國家黨市長候選人競選活動時，俾不明身份男子用文具刀割傷塊面，醫生同佢縫咗17針。
 2007年，參與大國家黨總統選舉黨內初選，但以些微差距輸畀前首爾市長李明博。
 2008年，被時為候任總統嘅李明博委任為特使出訪中華人民共和國。
 2008年，獲得韓國科學技術院名譽博士。
 2011年至2012年，佢再出任新國家黨黨魁，擔任非常對策委員長。
 2012年12月19號嘅2012年大韓民國總統選舉，朴槿惠以51.6%嘅得票率擊敗民主統合黨嘅文在寅律師，當選韓國總統。
 2013年2月25號，朴槿惠正式宣誓就職第十八任韓國總統，締造五項第一：
 第一位女總統
 第一位第二代嘅總統
 第一位未婚嘅總統
 第一位得票率過半數兼得票最高嘅總統
 第一位主修工程學出身嘅總統
 2014年4月16號，發生世越號海難，朴槿惠政府被指處理事件手法不當。
 2016年，朴槿惠親信崔順實干預國政醜聞被踢爆，多個財團懷疑被迫向崔順實嘅基金會揼水，違反憲法同多項法律，而且擾亂市場運作。同年12月9號國會通過彈劾朴槿惠動議，朴槿惠被暫停總統職務。2017年3月10號，憲法法院通過彈劾朴槿惠，朴槿惠落台。
 2020年7月10號，首爾高等法院對朴槿惠重審宣判，朴槿惠獲刑20年。
 2021年1月14號，韓國大法院對朴槿惠作出終審判決，判處朴槿惠20年有期徒刑。
 2021年12月31號，朴槿惠坐咗4年幾監之後，因病得到特赦。

個人生活 
朴槿惠阿媽陸英修篤信佛教，朴槿惠亦跟隨。2005年喺大邱桐華寺拜領拜領法號「善德華」，有追隨「善德女王嘅光華」嘅意思。朴槿惠亦受過天主教洗禮，對唔同宗教持包容態度，家陣佢冇宗教信仰。

朴槿惠冇結婚，亦都冇仔女。

THE REPUBLIC OF KOREA CHEONG WA DAE 

韓國總統
槿惠